Kǫ̀ta Jerusalem gots'ǫ Israel got'ı̨į̀ gha k'aodèe John-Baptıst dageehke gha,
yahtıı eyıts'ǫ Levıte gı̨ı̨lı̨ı̨ gıts'ǫ̀ geèhɂà.
Dageehke,
“Amìı anet'e?”
gıìhdı t'à John-Baptıst gots'ǫ̀ goı̨de.
Edeghǫ gode ha edèdaedı-le,
gots'ǫ̀ ehkw'ı xàyaı̨htı,
“Chrıst aht'e nıìle,”
gòhdı.
Eyıt'à hagıìhdı,
“Hanì-ı̨dè amìı anet'e?
Asį̀į̀ Elıjah anet'e?”
gıìhdı.
John-Baptıst hagòhdı,
“Eyı aht'e-le.”
“Nakwenàoɂǫǫ deè anet'e nì?”
gıìhdı.
“Į̀le,”
gòhdı.
Nǫǫdea hagıìhdı,
“Amìı anet'e?
Gots'ǫ̀ haı̨dı,
amìı jǫ ts'ǫ̀ gogeèhɂàa sìı gıts'ǫ̀ hats'edı ha t'à.
Edeghǫ dàı̨dı ha?”
gıìhdı.
John-Baptıst,
nakwenàoɂǫǫ Isaıah weyatıì dek'eèhtł'è t'à gots'ǫ̀ xàyaı̨htı,
hadı,
“Ekìı-ka nèk'e dıı hats'edıì yats'ìzeh hǫt'e,
‘Gots'ǫ̀ K'àowo wegha tı̨lı ehkw'ı nıɂà aahłe,’
dek'eèhtł'è.
Eyı dǫ aht'e,”
gòhdı.
Pharısee mǫ̀hdaa John-Baptıst ts'ǫ̀ gogeèhɂà ı̨lè.
John-Baptıst dageehke,
hagedı,
“Chrıst anet'e-le,
Elıjah anet'e-le eyıts'ǫ nakwenàoɂǫǫ deè anet'e-le nı̨dè dànìghǫ dǫ k'ètaį̀dzı̨?”
gıìhdı.
John-Baptıst gots'ǫ̀ hadı,
“Sı̨ sìı tı t'à naxık'ètaìhdzı̨ hǫt'e,
hanìkò dǫ ı̨łè naxıta nàwoo sìı wek'èahsǫ nıìle.
Ededı̨ sìı sek'èè nììtła ha hǫt'e.
Wekechı̨į̀tł'ıì ejıehge ha kò dǫ lahoeht'ı̨-le,”
gòhdı.
Jordan deh nıɂàa gà kǫ̀ta Bethany ekǫ eyı hazǫǫ̀ hagòjà.
Ekǫ John-Baptıst dǫ k'ètaìdzı̨ ı̨lè.
Nǫ̀htsı̨ wesahzǫ̀ą wet'à dǫ gıhołı̨į̀ gıghǫ nahoezhe ha
Ek'èdaedzęę̀ k'e John-Baptıst,
Zezì yets'ǫ̀ etłe yaɂı̨ ekò,
hadı,
“K'eaht'į̀.
Nǫ̀htsı̨ wesahzǫ̀ą wet'à dıı nèk'e dǫ gıhołı̨į̀ hazǫǫ̀ nahoezhe ha!
Eyı dǫ weghǫ dıı haehsı̨ ı̨lè,
‘Dǫ sek'èè nììtła ha sìı sekwe wehòhɂǫ hǫt'e,
eyıt'à senahk'e wet'àaɂàa deè elı̨.’
Sı̨ kò wek'èehsǫ-le ı̨lè,
hanìkò Israel got'ı̨į̀ gık'èezǫ ha t'à tı t'à dǫ k'ètaìhdzı̨ hǫt'e,”
gòhdı.
Eyıts'ǫ John-Baptıst yeghǫ dıı hadı,
“Yak'e gots'ǫ Yedàyeh Nezı̨ı̨ k'àba degoo lanıı Zezì k'e daàhtła gà yek'e dawheda weehɂı̨.
Sı̨ wek'èehsǫ ha-le ı̨lè,
hanìkò amìı tı t'à dǫ k'ètaìhdzı̨ ts'ǫ̀ sı̨ı̨hɂàa sìı sets'ǫ̀ hadı,
‘Dǫ wek'e Yedàyeh Nezı̨ı̨ dahtła xè yek'e dawheda,
weneeɂı̨ı̨ sìı eyı dǫ Yedàyeh Nezı̨ı̨ t'à dǫ k'ètaìdzı̨ ha hǫt'e,’
sèhdı.
Eyı dǫ wets'ǫ̀ dàgòjàa sìı sedaà agòjà t'à,
Nǫ̀htsı̨ Weza hǫt'e wek'èehsǫ,”
John-Baptıst gòhdı.